Flere fengsler kan tas ut i streik

Fengselsdirektør: - Det er ikke en sånn «Slipp fangene løs, det er vår»-situasjon

I DET FRI: Jarle Skjerping kan tilbringe sommeren på et gårdsbruk i Sogn i stedet for i Bjørgvin fengsel, takket være at fengselsbetjentene streiker. Foto: Harald Vikøyr/VG

Jarle slapp fri fra fengsel

(VG Nett) - Fine greier, sier Jarle Skjerping. Han er en av 54 fanger ved Bjørgvin fengsel som torsdag slapp fri etter at fengselsbetjentene har gått ut i streik.

Audun Beyer-Olsen

Harald Vikøyr

Målfrid Bordvik

Oppdatert 24. mai 2012

Artikkelen er over åtte år gammel

- Dette er fine greier. Nå skal jeg ta hurtigbåten til Sogn hvor jeg skal jobbe på gård, sier Jarle Skjerping til VG Nett.

Han har sonet i Bjørgvin fengsel etter flere titalls dommer om kjøring uten førerkort. Ifølge ham selv har han ikke tall på hvor mange ganger han har kjørt ulovlig ettersom han aldri har hatt førerkort. Han er også dømt for voldsbruk.







Torsdag morgen ble alle innsatte i fengselet kalt inn til fellesmøte.

- Der ble opplyst at fengselet skulle tømmes og at de aller fleste ville bli løslatt. Da var det tilløp til jubelrop, sier Skjerping, som er fra Os.

Selv skulle Skjerping egentlig ha sonet til 2. august, men løslates altså mer enn to måneder før tiden. Men ikke alle medfangene kunne juble like høyt - 20 av dem overføres nemlig til andre soningsinstitusjoner. De resterende 54 slippes fri innen klokken 22 torsdag - noen av dem får tidlig løslatelse, mens andre får permisjon.

Skjerping forteller til VG Nett at han har skaffet seg moped, slik at han nå skal slippe å kjøre bil ulovlig.

Vil ramme arbeidsgiver

STREIKER: Knut Are Svenkerud, forbundsleder i Kriminalomsorgens yrkesforbund, slipper ut fanger - men sier de ikke utgjør noen fare. Foto: Harald Vikøyr/VG

Det er fagorganisasjonen YS Stat som har tatt ut sine medlemmer ved fengselet i håp om å ramme arbeidsgiveren der det merkes.

- Vi stiller lojalt og solidarisk opp for våre medlemmer. Tanken er at vi primært ikke skal ramme tredjeperson, men staten og regjeringen. Det er ikke uten grunn at vi tar ut et fengsel i streik, sier Knut Are Svenkerud, forbundsleder i Kriminalomsorgens yrkesforbund, til VG Nett.

Mellom 25.000 og 30.000 arbeidstakere er i streik fra torsdag morgen etter at forhandlingene for ansatte i stat og kommune brøt sammen.

SJEKK LISTEN OVER STREIKERAMMEDE SKOLER, BARNEHAGER OG SYKEHJEM M.M. NEDERST I SAKEN!(NB: Listen for Oslo gjelder bare hvis forhandlingene der bryter sammen.)

Flere fengsler kan stenge

Svenkerud opplyser at innen klokken 22 torsdag kveld skal de 90 soningsplassene ved det åpne fengselet være tømt.

- De skal ikke utgjøre noen fare. Hvis fangene ikke kvalifiserer til å komme ut, har kriminalomsorgen tatt en vurdering, sier Svenkerud.

Han bekrefter at også flere fengsler vil kunne rammes av arbeidskonflikten.

- Vi har en plan på det hvis streiken trappes opp. Jeg vil ikke komme inn på hva slags fengsel det gjelder. Arbeidsgiver vil bli varslet først.

Artikkelen fortsetter under bildet

SLIPPER INGEN INN: Fengselsbetjentene ved Bjørgvin fengsel er vant til å vokte fanger. Nå står de streikevakt utenfor. Foto: Privat

Slippes ut en etter en

VG Nett fikk snakke med en av fangene, som blir sluppet en og en ut av fengselsporten.

- Jeg synes det er helt topp at fengselet er tatt ut. Nå skal jeg snart bli hentet av en nabo og bruke kvelden til å være sammen med mine barn, sier 37-åringen fra Bergen.

Som mangeårig stoffmisbruker har han vært vinningsforbryter i store deler av sitt liv. Da han ble sluppet fri på torsdag, hadde han 12 dager igjen på en soningsdom fra tidligere.

- Alle sammen er fornøyd. Inne i fengselet står de nå i kø for å slippe ut, sier mannen som nå har en jobb som venter på ham utenfor fengselsmurene.

- Krevende situasjon

Av de 72 fangene som for tiden soner i fengselet, blir 54 sluppet ut på permisjon eller får komme ut før tiden. De resterende blir overført til andre fengsler.

FENGSELSLEDER: Harald Åsaune ved Bjørgvin fengsel. Foto: Tor Erik Mathiesen / VG

- Det er gjort en sikkerhetsvurdering og vi slipper ikke ut noen fanger som er en stor risiko, sier Harald Åsaune, fengselsleder ved Bjørgvin fengsel, til VG Nett.

Han kaller situasjonen som nå har oppstått for krevende.

- Det er en lovlig og grei arbeidskonflikt som blir håndtert deretter. Det er selvfølgelig ikke uproblematisk å stenge ned et fengsel på så kort varsel, men vi forholder oss til situasjonen. Enkeltmedlemmer er tatt ut også i andre fengsler, sier Åsaune.

Omsorgen til de innsatte blir ivaretatt, lover fengselslederen.

- De ansatte jobber med å legge situasjonen til rette for de innsatte. Det er også en krevende situasjon for de domfelte. Mange har tjenestebehov opp mot bolig, helse og økonomi.

- Skaper problemer

Hos Kriminalomsorgen som er ansvarlig for norske fengsler, ser de alvorlig på situasjonen.

- Det er ikke en sånn «Slipp fangene løs, det er vår»-situasjon. Noen er tunge rusmisbrukere. Det er ikke lett å håndtere dette. Det er en alvorlig situasjon på den måten at noen fanger ikke har en plass å reise hjem til. Situasjonen skaper masse problemer, sier Leif Waage, assisterende regiondirektør i Kriminalomsorgen, til VG Nett.

At et såpass stort fengsel tas ut i streik merkes i regionen.

- Vi har dårlig kapasitet fra før. Det er ikke lett å håndtere når dette fengselet tas ut i streik. 90 plasser i åpen soning er borte. Det er en kapasitet som merkes, sier Waage.

Hvis flere fengsler tas ut i streik, vil det kunne medføre ytterligere kapasitetsproblemer.

- Da blir situasjonen enda vanskeligere. Vi har ikke plasser å gå på, sier Waage.

Justisdepartementet kan reagere

På bakgrunn av informasjon fra underliggende etater, hevder Justisdepartementet at streiken i Bjørgvin fengsel ikke utgjør noen risiko for samfunnet.

- Hver enkelt fange i fengselet er vurdert individuelt. Situasjonen i Bergen er håndtert på en god måte og er under kontroll. Dette er en lovlig streik, som vi har tatt til etterretning, sier Kristin Bergersen, statssekretær i Justisdepartmentet, til VG Nett.

De følger nå situasjonen i Bergen fortløpende og har muligheter til å gripe inn hvis flere fengsler blir tatt ut i streik.

- Det er usikkert hvilke konsekvenser dette vil få og det er vanskelig å si hva en mulig opptrapping vil føre til. Ved en evnt. opptrapping kan vi søke om dispensasjon og varsle helsemyndighetene hvis det er fare for liv og helse. Sikkerheten kommer først. Det vil det også gjøre ved en eventuell opptrapping av streiken, sier Bergersen.

Publisert: 24.05.12 kl. 12:28 Oppdatert: 24.05.12 kl. 15:06

Mer om Lønn